Előterjesztés

**Szombathely Megyei Jogú Város Közgyűlése Oktatási és Szociális Bizottságának**

**2018. február 14-i ülésére**

**Javaslat a Szombathely Megyei Jogú Város Önkormányzata által fenntartott óvodában a 2018. évben meghirdetésre kerülő magasabb vezetői álláshely betöltésére kiírásra kerülő pályázati felhívás jóváhagyására**

Szombathely Megyei Jogú Város Önkormányzata által fenntartott Szombathelyi Aréna Óvoda és a Szombathelyi Maros Óvoda óvodavezetőjének megbízatása 2018-ban lejár.

Erre tekintettel az új vezetői pályázat kiírásáról intézkedni kell.

Az óvodavezetői megbízás magasabb vezetői megbízás. Magyarország helyi önkormányzatairól szóló 2011. évi CLXXXIX. törvény 41. § (7.) bekezdése szerint a helyi önkormányzat képviselő-testülete – amennyiben törvény kivételt nem tesz – kinevezi az intézmény vezetőjét.

A közalkalmazottak jogállásáról szóló 1992. évi XXXIII. törvény (továbbiakban: Kjt.) 20/B. § (1) bekezdése értelmében magasabb vezető és a vezető beosztás ellátására szóló megbízásra a 20/A. § (1) és (3)-(8) bekezdései alkalmazásával pályázatot kell kiírni. A pályázatot a megbízási jogkör gyakorlója írja ki.

Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) Önkormányzati rendelete 52. § (2) bekezdés 15. pontjában az Oktatási és Szociális Bizottság hatáskörébe utalta a magasabb vezetői megbízásra vonatkozó pályázati feltételek meghatározását.

A Kjt. 20/A. § (3) bekezdése valamint a pedagógusok előmeneteli rendszeréréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló 326/2013. (VIII.30.) Korm. rendelet 22. § (7) bekezdése szerint a pályázati felhívásnak az alábbiakat kell tartalmaznia:

* a munkáltató és a betöltendő munkakör, vezetői beosztás megnevezését,
* a munkakörbe tartozó, illetve a vezetői beosztással járó lényeges feladatokat,
* a pályázat elnyerésének valamennyi feltételét,
* a pályázat részeként benyújtandó iratokat, igazolásokat,
* a pályázat benyújtásának feltételeit és elbírálásának határidejét,
* a munkahely megjelölését,
* a magasabb vezetői beosztásra történő megbízás időtartamát,
* a megbízás kezdő napját és megszűnésének időpontját,
* a beosztáshoz kapcsolódó juttatásokat.

A Kjt. 20/B. § (2) bekezdése kimondja, hogy a pályázatban meg kell jelölni, hogy magasabb vezető, illetve a vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető.

Az előterjesztés melléklete a Szombathelyi Maros Óvoda pályázati felhívását tartalmazza.

A Nemzeti köznevelésről szóló 2011. évi CXC. törvény (a továbbiakban: Nkt.) 67. § (1) bekezdése alapján nevelési-oktatási intézményben az intézményvezetői megbízás feltétele:

a) az adott nevelési-oktatási intézményben pedagógus munkakör betöltéséhez szükséges – a törvény 3. mellékletében felsorolt - felsőfokú iskolai végzettség és szakképzettség,

b) pedagógus szakvizsga keretében szerzett intézményvezetői szakképzettség,

c) legalább öt év pedagógus munkakörben szerzett szakmai gyakorlat,

d) a nevelési-oktatási intézményben pedagógus munkakörben fennálló, határozatlan időre, teljes munkaidőre szóló alkalmazás vagy a megbízással egyidejűleg pedagógus munkakörben történő, határozatlan időre teljes munkaidőre szóló alkalmazás.

A Kjt. 23. § (3) bekezdése szerint a magasabb vezetői megbízás legfeljebb 5 évig terjedő határozott időre adható. Az Nkt. 68. § (4) bekezdése alapján amennyiben az intézményvezető megbízásának utolsó napja nem július 1. és augusztus 15. közötti időszakra esne, a megbízás lejártának időpontját akkor is erre az időszakra kell meghatározni.

A Kjt. 20/A. § (5) bekezdése alapján a pályázó – a pályázat részeként benyújtandó iratokon, igazolásokon túlmenően – a pályázathoz csatolja:

* a munkáltató vezetésére kiírt pályázat esetén a munkáltató vezetésére, fejlesztésére vonatkozó programját,
* arról szóló nyilatkozatát, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez hozzájárul,
* a külön jogszabályban vagy a pályázatban előírt további követelmények igazolására vonatkozó okiratokat.

A magasabb vezetői álláshelyre meghirdetett pályázati felhívást a Kjt. 20/A. § (4) bekezdésében foglaltaknak megfelelően a kormányzati személyügyi igazgatási feladatokat ellátó szerv (a továbbiakban: személyügyi központ) internetes oldalán (kozigállás.gov.hu), a Korm. rendelet 22.§ (6) bekezdése alapján a miniszter által vezetett minisztérium hivatalos lapjában, valamint, ha a fenntartó önkormányzat, a székhelyén, a helyben szokásos módon kell közzétenni. A pályázat benyújtásának határideje a pályázati felhívásnak a személyügyi központ honlapján való elsődleges közzétételtől számított 15 napnál – munkáltató vezetésére kiírt pályázat esetén 30 napnál rövidebb nem lehet.

A Korm. rendelet 23. § (3) és (8) bekezdése alapján a pályáztató a pályázattal kapcsolatos véleményének kialakításához – a pályázatnak a nevelőtestület (szakalkalmazotti értekezlet) részére történő átadás napját követő első munkanaptól számítva – legalább harminc napot köteles biztosítani (továbbiakban: véleményezési határidő). A pályázatot a véleményezési határidő lejártát követő harminc napon belül el kell bírálni. Ha a megbízási jogkört közgyűlés vagy képviselő-testület gyakorolja, a pályázatokat a közgyűlés, képviselőtestület részére véleményezési határidő lejártát követő harmincadik napot követő első testületi ülésre be kell nyújtani.

Az Nkt. 83. § (3) – (4) bekezdése alapján a fenntartó a közoktatási intézmény vezetőjének megbízásával összefüggő döntése előtt beszerzi az alkalmazotti közösség, az óvodaszék, a szülői szervezet véleményét.

A nemzeti köznevelésről szóló 2011. évi CXC. törvény (továbbiakban: Nkt.) 67.§ (7) bekezdése alapján „Az intézményvezető kiválasztása – ha a törvény másképp nem rendelkezik – nyilvános pályázat útján történik. A pályázat mellőzhető, ha az intézményvezető ismételt megbízásával a fenntartó és a nevelőtestület egyetért. Egyetértés hiányában, továbbá az intézményvezető harmadik és további megbízási ciklusát megelőzően a pályázat kiírása kötelező.”

A pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló 326/2013. (VIII.30.) Korm. rendelet (továbbiakban: Korm. rendelet) 22. §. (3) bekezdése kimondja, hogy az Nkt. 67.§ (7) bekezdésében foglaltak szerinti nyilvános pályázat kiírása nélküli magasabb vezetői megbízás akkor adható, ha azzal a nevelőtestület legalább kétharmada egyetért.

A Szombathelyi Aréna Óvoda vezetője első megbízási ciklusát töltötte. A nevelőtestületi véleményt a bizottság elnöke a bizottság ülésén ismerteti.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. február „ ”**

***/*: Koczka Tibor:*/***

**HATÁROZATI JAVASLAT**

**..../2018. (II.14.) OSzB. sz. határozat**

1. Az Oktatási és Szociális Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI. 3.) önkormányzati rendelet 52. § (2) bekezdés 15. pontjában kapott felhatalmazás alapján

az előterjesztés melléklete szerinti tartalommal hagyja jóvá a Szombathelyi Maros Óvoda 2018. évben meghirdetésre kerülő magasabb vezetői pályázatára vonatkozó felhívást.

1. A Bizottság felkéri a jegyzőt, hogy a pályázati eljárás lebonyolításáról gondoskodjon.

**Felelős:** Rettegi Attila, Oktatási és Szociális Bizottság elnöke

Dr. Károlyi Ákos jegyző

/A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője,

Kovács Balázs, a Köznevelési, Sport és Ifjúsági Iroda vezetője/

**Határidő:** 2018. február 28. /az 1. pont vonatkozásában/

2018. július 31. /a 2. pont vonatkozásában/